text: Se de vilde billeder: Astronaut-Andreas flyver F16
  10 juni 2016 kl. 17.46
  Fredag morgen satte Andreas Mogensen sig op i et F16-jagerfly for første gang nogensinde. 
  En af astronaut Andreas Mogensens drengedrømme gik fredag ved ti-tiden i opfyldelse. Han kom op og flyve i et F16-jagerfly. Danish Air Show har nemlig inviteret Danmarks første Astronaut til at deltage i deres show søndag den 19.juni, hvor han skal være med i En F16-formation. Og det kræver altså træning.
  Næsten halvanden time brugte Andreas Mogensen derfor fredag i luften over hele Danmark. Og sammen med eskadrillechef STI fra Flyvestation Skrydstrup fløj han både få hundrede fod over havets overflade og 50.000 fod over det danske land.
  - Det var en så stor og sej oplevelse. Det var det, fortæller Andres Mogensen til TV SYD.
  Det var dog ikke kun spænding, Andreas Mogensen havde med sig i cockpittet. Han havde hele to kameraer med, der filmede turen. Du kan se de flotte billeder lige her. Hvis du tænder for lyden, kan du endda høre, hvad der blev snakket om inde i cockpittet under turen.  
  Hvis man hellere vil opleve Andreas Mogensen i aktion i virkeligheden, så er det søndag den 19. juni, at han flyver ved Danish Air Show.
  